ที่ มท ๐๘10.7/ว กรมส่งเสริมการปกครองท้องถิ่น

 ถนนนครราชสีมา กทม. ๑๐๓๐๐

 เมษายน ๒๕64

เรื่อง การประเมินผู้บริหารองค์การ (ผู้บริหารท้องถิ่น)

เรียน ผู้ว่าราชการจังหวัด ทุกจังหวัด

อ้างถึง หนังสือกรมส่งเสริมการปกครองท้องถิ่น ด่วนที่สุด ที่ มท 0810.7/ว 2423 ลงวันที่ 13 สิงหาคม 2563

 ตามที่กรมส่งเสริมการปกครองท้องถิ่น ได้แจ้งแนวทางการประเมินผู้บริหารองค์การ (ผู้บริหารท้องถิ่น) ประจำปีงบประมาณ พ.ศ. 2563 โดยให้ผู้บริหารท้องถิ่นประเมินตนเอง (Self - Assessment) จำนวน 9 ประเด็น ตั้งแต่ประเด็นที่ 1 การลดพลังงาน – ประเด็นที่ 9 การบูรณาการความร่วมมือระหว่างหน่วยงาน รายละเอียดตามหนังสือที่อ้างถึง นั้น

 กรมส่งเสริมการปกครองท้องถิ่น ขอเรียนว่า ได้รับแจ้งจากสำนักงาน ก.พ.ร. ว่า ร่วมกับสำนักงาน ก.พ. เสนอแนวทางปรับปรุง การประเมินผู้บริหารองค์การ โดยเชื่อมโยงการประเมินผู้บริหารองค์การ ตามข้อสั่งการนายกรัฐมนตรีเข้ากับการประเมินผลการปฏิบัติราชการรายบุคคลของสำนักงาน ก.พ. เพื่อให้เกิดความสอดคล้องระหว่างการประเมินผลส่วนราชการและการประเมินผู้บริหารองค์การ อันจะเป็นส่วนสำคัญในการขับเคลื่อนเป้าหมายการพัฒนาประเทศและเป้าหมายองค์การ ตลอดจนการบูรณาการ ในเชิงการติดตามประเมินผลระหว่างหน่วยงาน ซึ่งนายกรัฐมนตรีได้พิจารณาให้ความเห็นชอบในส่วนของ การประเมินผู้บริหารท้องถิ่น โดยให้ใช้กลไกการประเมินประสิทธิภาพขององค์กรปกครองส่วนท้องถิ่น (Local Performance Assessment: LPA) ที่มีอยู่ปัจจุบัน ซึ่งดำเนินการโดยกรมส่งเสริมการปกครองท้องถิ่น และเห็นควรมีการเชื่อมโยงตัวชี้วัดผลสัมฤทธิ์ขององค์กรปกครองส่วนท้องถิ่นกับจังหวัด เพื่อให้เกิด การบูรณาการในระดับพื้นที่ ในการนี้ เพื่อพัฒนาการประเมินผู้บริหารองค์การ (ผู้บริหารท้องถิ่น) ให้บรรลุเป้าหมายที่กำหนด ขอความร่วมมือจังหวัดแจ้งองค์กรปกครองส่วนท้องถิ่นดำเนินการ ดังนี้

 1. แต่งตั้งคณะกรรมการรับผิดชอบด้านพลังงานของหน่วยงานให้ชัดเจน เพื่อจัดทำ แผนการติดตามตรวจสอบการใช้พลังงานภายในองค์กรปกครองส่วนท้องถิ่น รวมทั้งกำหนดให้มีการเก็บข้อมูล การใช้พลังงานอย่างเป็นระบบ และมีการรายงานข้อมูลรวมถึงการใช้ข้อมูลผ่านเว็บไซต์ www.e-report.energy.go.th ของสำนักงานนโยบายและแผนพลังงาน กระทรวงพลังงาน อย่างต่อเนื่อง เพื่อการบริหารจัดการการใช้พลังงานให้มีประสิทธิภาพเพิ่มมากขึ้น และเพื่อสนับสนุนการประหยัดพลังงานและมาตรการส่งเสริมการประหยัดพลังงานในองค์กรปกครองส่วนท้องถิ่น รวมถึงสร้างความตระหนักในการประหยัดพลังงานแก่ผู้บริหาร ท้องถิ่น เจ้าหน้าที่ผู้ปฏิบัติงานทุกระดับ ทั้งนี้ สามารถสอบถามรายละเอียดได้ที่สำนักงานนโยบายและ แผนพลังงาน กระทรวงพลังงาน หมายเลขโทรศัพท์ 02 612 1555

 2. การจัดทำแผนพัฒนาท้องถิ่น และการเพิ่มเติมหรือเปลี่ยนแปลงแผนพัฒนาท้องถิ่น ให้องค์กรปกครองส่วนท้องถิ่น คำนึงถึงความเชื่อมโยงหรือสอดคล้องยุทธศาสตร์การพัฒนาจังหวัด กับยุทธศาสตร์การพัฒนาองค์กรปกครองส่วนท้องถิ่น

/3. จัดทำ...

 3. จัดทำแบบประเมิน “ความพึงพอใจของผู้รับบริการ” ให้เหมาะสมกับสภาพพื้นที่ บริบท หน้าที่และอำนาจขององค์กรปกครองส่วนท้องถิ่น เพื่อให้ประชาชนที่มารับบริการหรือการขออนุมัติ/อนุญาต/ การชำระภาษี ฯลฯ ได้ประเมินหรือวัดความพึงพอใจต่อการบริการหรือการปฏิบัติหน้าที่ของ องค์การและบุคลากรขององค์กรปกครองส่วนท้องถิ่น และควรจัดทำแบบแสดงความคิดเห็นสำหรับ “ความเห็นของผู้ใต้บังคับบัญชา” เพื่อให้บุคลากรขององค์กรปกครองส่วนท้องถิ่น ได้แสดงความคิดเห็น เพื่อนำไปปรับปรุงการปฏิบัติราชการท้องถิ่นให้เหมาะสมกับสภาพพื้นที่ บริบท หน้าที่และอำนาจขององค์กรปกครองส่วนท้องถิ่น

 จึงเรียนมาเพื่อโปรดพิจารณา

ขอแสดงความนับถือ

 อธิบดีกรมส่งเสริมการปกครองท้องถิ่น

ร.อสถ. ...................................

ผอ.กพส. ……………….…..........

ผอ.กง.บด. ………………............

หน.กง. ...................................

จนท. .......................................

กองพัฒนาและส่งเสริมการบริหารงานท้องถิ่น

กลุ่มงานส่งเสริมการบริหารกิจการบ้านเมืองที่ดีท้องถิ่น

โทร. ๐-๒๒๔๑-๙๐๐๐ ต่อ ๒๓2๒ โทรสาร ๐-๒๒๔1-6956

ผู้ประสานงาน นางสาวชนเนษฎ์ แก้วพุฒ มือถือ 09 5669 3645